Kopīgs priekšlikums PADOMES REGULA, ar ko groza Regulu (ES) Nr. 36/2012 par ierobežojošiem pasākumiem saistībā ar situāciju Sīrijā /* JOIN/2012/023 final - 2012/0206 (NLE) */





PASKAIDROJUMA RAKSTS (1) Padome 2012. gada 18. janvārī pieņēma Regulu (ES) Nr. 36/2012 par ierobežojošiem pasākumiem saistībā ar situāciju Sīrijā. Ar šo regulu atcēla un aizstāja Regulu (ES) Nr. 442/2011. (2) Padomes Lēmumā […] paredzēts viens papildu pasākums, kas saistīts ar dalībvalstīm noteikto pienākumu pārbaudīt kuģu un gaisa kuģu kravu, kuri dodas uz Sīriju, ja pastāv aizdomas, ka kravā ir preces, kuru eksports ir aizliegts vai kuru eksportam vajadzīga atļauja. Padome arī panāca politisku vienošanos par atkāpi no Sīrijas Centrālās bankas līdzekļu iesaldēšanas, lai nodrošinātu līdzekļus Sīrijas studentiem. Turklāt ir jāgroza 12. pants, lai precizētu šā pasākuma piemērošanas jomu. (3) Savienības Augstā pārstāve ārlietās un drošības politikas jautājumos un Eiropas Komisija ierosina attiecīgi grozīt Padomes Regulu (ES) Nr. 36/2012. 2012/0206 (NLE) Kopīgs priekšlikums PADOMES REGULA, ar ko groza Regulu (ES) Nr. 36/2012 par ierobežojošiem pasākumiem saistībā ar situāciju Sīrijā EIROPAS SAVIENĪBAS PADOME, ņemot vērā Līgumu par Eiropas Savienības darbību un jo īpaši tā 215. pantu, ņemot vērā Padomes Lēmumu 2012/…/KĀDP, ar kuru groza Padomes Lēmumu 2011/782/KĀDP par ierobežojošiem pasākumiem pret Sīriju[1], ņemot vērā Savienības Augstās pārstāves ārlietās un drošības politikas jautājumos un Eiropas Komisijas kopīgo priekšlikumu, tā kā: (1) Padome 2012. gada 18. janvārī pieņēma Regulu (ES) Nr. 36/2012 par ierobežojošiem pasākumiem saistībā ar situāciju Sīrijā[2], lai īstenotu lielāko daļu pasākumu, kas paredzēti Padomes Lēmumā 2011/782/KĀDP. (2) Padomes Lēmumā 2012/.../KĀDP paredzēts papildu pasākums, proti, dalībvalstu pienākums pārbaudīt visus kuģus un gaisa kuģus, kuri dodas uz Sīriju, ja to rīcībā ir informācija, kas ļauj pamatoti uzskatīt, ka kravā ir ieroči vai iekārtas, preces un tehnoloģijas, kuras varētu izmantot iekšējām represijām un kuru piegāde, pārdošana, nodošana vai eksports ir aizliegts, vai par kurām jāsaņem atļauja. (3) Lēmumā 2012/.../KĀDP attiecībā uz šo pasākumu precizēts, ka uz gaisa kuģiem un kuģiem, kas transportē kravas uz Sīriju, attiecas prasība pirms iebraukšanas un izbraukšanas sniegt papildu informāciju par visām precēm, ko ieved dalībvalstī vai izved no tās. (4) Turklāt šajā Lēmumā 2012/.../KĀDP noteikta atkāpe no līdzekļu un saimniecisko resursu iesaldēšanas saistībā ar tādu līdzekļu pārvedumu, kas saistībā ar finanšu atbalsta sniegšanu pienākas Sīrijas valstspiederīgajiem, kuri Eiropas Savienībā mācās, gūst profesionālo apmācību vai ir iesaistīti akadēmiskos pētījumos. (5) Daži no minētajiem pasākumiem ir Līguma par Eiropas Savienības darbību piemērošanas jomā, tādēļ to īstenošanai ir nepieciešamas Savienības līmeņa reglamentējošas darbības, jo īpaši, lai nodrošinātu to, ka uzņēmēji visās dalībvalstīs tos piemēro vienādi. (6) Tā paša iemesla dēļ ir jāgroza 12. pants, lai precizētu šā pasākuma darbības jomu. (7) Tādēļ ir attiecīgi jāgroza Regula (ES) Nr. 36/2012, IR PIEŅĒMUSI ŠO REGULU. 1. pants Regulu (ES) Nr. 36/2012 groza šādi: (1) iekļauj šādu 2.c pantu: "2.c pants Noteikumi, ar ko nosaka pienākumu sniegt savlaicīgu informāciju, kā noteikts attiecīgajos noteikumos par kopsavilkuma deklarācijām, kā arī par muitas deklarācijām 1992. gada 12. oktobra Regulā (EEK) Nr. 2913/92 par Kopienas Muitas kodeksa izveidi[3] un Komisijas Regulā (EEK) Nr. 2454/93[4], ar ko nosaka īstenošanas noteikumus minētajai regulai, attiecas uz visām precēm, kuras no Savienības muitas teritorijas izved uz Sīriju. Persona, kas sniedz minēto informāciju, uzrāda arī atļauju, kā prasīts šajā regulā." (2) regulas 12. panta 1. punktu aizstāj ar šādu punktu: “1. Aizliegts: a) pārdot, piegādāt, nodot vai eksportēt aprīkojumu vai tehnoloģijas lietošanai jaunu spēkstaciju būvniecībā vai uzstādīšanā Sīrijā, kuras paredzētas elektroenerģijas ražošanai, kā uzskaitīts VII pielikumā; b) tieši vai netieši sniegt finanšu vai tehnisku palīdzību saistībā ar jebkādu projektu, kas minēts a) apakšpunktā."; (3) regulas 21.a pantu aizstāj ar šādu: “21.a pants 14. pantu nepiemēro turpmāk minētajiem pārvedumiem, ja attiecīgās dalībvalsts kompetentā iestāde katrā atsevišķā gadījumā ir pārliecinājusies par to, ka maksājumu tieši vai netieši nesaņems II pielikumā vai IIa pielikumā uzskaitīta persona vai vienība: (a) Sīrijas Centrālās bankas vai ar tās starpniecību veiktajiem līdzekļu vai saimniecisko resursu pārvedumiem, kuri saņemti un iesaldēti pēc tās iekļaušanas sarakstā, ja šādi pārvedumi ir saistīti ar II vai IIa pielikumā neuzskaitītas personas vai vienības veiktu maksājumu saistībā ar īpašu tirdzniecības līgumu, vai (b) Sīrijas Centrālās bankas vai ar tās starpniecību veiktajiem līdzekļu vai saimniecisko resursu pārvedumiem, ja šādi pārvedumi ir saistīti ar II vai IIa pielikumā neuzskaitītas personas vai vienības veiktu maksājumu saistībā ar īpašu tirdzniecības līgumu, vai (c) Sīrijas Centrālās bankas vai ar tās starpniecību veiktajiem līdzekļu vai saimniecisko resursu pārvedumiem, ja šādi pārvedumi ir saistīti ar II vai IIa pielikumā neuzskaitītas personas vai vienības veiktu maksājumu saistībā ar finanšu atbalsta sniegšanu Sīrijas valstspiederīgajiem, kas Eiropas Savienībā mācās, gūst profesionālo apmācību vai ir iesaistīti akadēmiskos pētījumos. 14. pantu nepiemēro arī Sīrijas Centrālās bankas vai ar tās starpniecību veiktam iesaldētu līdzekļu vai saimniecisko resursu pārvedumam, lai nodrošinātu dalībvalstu jurisdikcijā esošas finanšu iestādes ar likviditāti tirdzniecības finansēšanai, ja attiecīgās dalībvalsts kompetentā iestāde ir atļāvusi attiecīgo pārvedumu.” 2. pants Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī. Šī regula uzliek saistības kopumā un ir tieši piemērojama visās dalībvalstīs. Briselē, Padomes vārdā – priekšsēdētājs [1] [2] OV L 16, 19.1.2012., 1. lpp. [3] OV L 302, 19.10.1992., 1. lpp. [4] OV L 253, 11.10.1993., 1. lpp.